En 39-årig mand fra Vrå-området står til at miste sit kørekort og måske bilen, efter han fredag kort før midnat kørte galt i sin bil tydeligt påvirket af alkohol. Bilisten kom kørende ad Vrejlev Klostervej ved Vrå, da han i forbindelse med rundkørslen på Aalborgvej mistede herredømmet over bilen, kørte ind i et skilt, og bilen rullede om på taget. Da politi og ambulance kom frem, var det lykkedes manden at komme ud af bilen, og ifølge vagtchef hos Nordjyllands Politi, Torben Larsen, virkede bilisten beruset. Bilistens promille viste sig umiddelbart at være 2, og efterfølgende blev han kørt til sygehuset, hvor der blev taget en blodprøve for at klarlægge den præcise promille. Sikkert er det dog, at den 39-årige bilist kørte i alkoholpåvirket tilstand, og promillen var et langt stykke over det tilladte for spirituskørsel på 0.5. Politiet har endnu ikke afhørt manden, da han var for fuld til at give en forklaring af hans gøren og laden.

Opsummering:
39-årig mand kørte galt i sin bil i rundkørsel ved Vrå. Han var tydeligt påvirket af alkohol og havde en promille over to.